ผู้บริหารประกันรับศึกกม.ใหม่
สมาคมประกันวินาศภัยจับผู้บริหารติวเข้มความรู้ด้านกฎหมายใหม่
19 ส.ค. 2554

สมาคมประกันวินาศภัยจับผู้บริหารติวเข้มความรู้ด้านกฎหมายใหม่
นายพุทธิพงษ์ ด่านบุญสุต ประธานคณะกรรมการกฎหมายและกฎระเบียบ สมาคมประกันวินาศภัย เปิดเผยว่า เพื่อกระตุ้นให้ผู้บริหารบริษัทประกันวินาศภัยเตรียมความพร้อมในการเปลี่ยนแปลงเข้าสู่กฎหมาย และกฎระเบียบใหม่ๆ ที่จะต้องปฏิบัติตามในปีนี้และปีถัดๆ ไป จึงได้จัดอบรมด้านกฎหมายให้กับผู้บริหารอย่างต่อเนื่องทุกเดือน เพื่อให้ผู้บริหารได้ทำการศึกษากฎหมายใหม่ๆ ด้วยตัวเอง จะทำให้การเปลี่ยนแปลงทำได้เร็วขึ้นถ้าผู้บริหารมีความเข้าใจ จากเดิมที่อาจจะให้เป็นหน้าที่ของแต่ละแผนก
สำหรับกฎหมายและกฎระเบียบที่ได้นำมาอบรม ประกอบด้วย กฎหมายประกันภัย หลักการกำกับดูแลกิจการที่ดี และข้อพึงปฏิบัติที่ดีเพื่อเป็นแนวทางในการให้ความคุ้มครองผู้ถือกรมธรรม์ และหรือผู้ถือหุ้นให้อยู่ในระดับเกินกว่ามาตรฐานของการดูแลกิจการที่ดีของธุรกิจอื่น การบริหารความเสี่ยงเชิงกลยุทธ์ เพื่อให้ธุรกิจมีความยั่งยืน
นอกจากนี้ ยังกระตุ้นให้เตรียมความพร้อมในการเป็นบริษัทมหาชน ซึ่งยังมีบริษัทประกันภัยที่จะต้องแปลงเป็นบริษัทมหาชนอีก 39 บริษัท ในปี 2556 และการเปิดเสรี ขณะนี้ได้ขอความร่วมมือกับกรมพัฒนาธุรกิจการค้าเพื่อให้มี Fast Track โดยมารับจดทะเบียนให้กับสมาชิกที่ต้องการแปลงเป็นบริษัทมหาชน พร้อมกันทีเดียว
“มีการอบรมในเชิงทฤษฏีแล้ว ยังมีการอบรมเชิงปฏิบัติการ เพื่อให้มีความรู้ความเข้าใจมากขึ้น”นายพุทธิพงษ์ กล่าว